Muslimernes Fællesråd skal indkaldes til møde med Københavns Kommune, så man kan få klarlagt omfanget af trusler og chikane, foreslår Socialdemokraterne.

I ugen efter terrorangrebene i København har der været flere meldinger om overfald og trusler mod muslimer.

Det er helt uacceptabelt, lyder det fra Lars Aslan Rasmussen (S), politisk ordfører for Socialdemokraterne i Københavns Borgerrepræsentation, der nu kræver, at kommunen styrker indsatsen for at beskytte mindretal mod chikane.

»Danmark er ikke et racistisk samfund, men der er tydeligvis nogle, der ikke kan skelne mellem en terrorist og almindelige muslimer,« siger politikeren.

»Jeg har selv mødt en række unge, blandt andet under mindehøjtideligheden ved Krudttønden, der er nervøse og oplever, at folk ser anderledes på dem på gaden. Det er vigtigt, at vi tager det alvorligt,« siger Lars Aslan Rasmussen.

Han foreslår, at kommunen indkalder Muslimernes Fællesråd til et møde, så man kan få klarlagt omfanget af chikanen. Dernæst skal der i samarbejde med politiet lægges en strategi for, hvordan man forhindrer chikane og vold mod tilfældige muslimer.

»Når der har været et terrorangreb, går det tit ud over gruppen, som gerningsmanden tilhører. Det så man også i Frankrig efter angrebene i Paris. Det er vigtigt at foregribe det, for det er jo nok desværre ikke sidste gang, vi har set terror i Europa,« siger Lars Aslan Rasmussen.

Han forstår godt, at folk lader sig provokere, når unge muslimer hylder Omar El-Hussein og flere hundrede deltager i hans begravelse. Men det bør ikke gå ud over tilfældige mennesker.

»Vi er nødt til at tale med danskerne om, at det ikke er alle muslimer, der er sådan,« siger S-ordføreren.